續感興二十五首  其二二
作者：方一夔
朝代：宋

paragraphs: 金陵舊長安，譙郡今豐沛。
吳州對楚山，二水相縈带。
團團清淮月，久落青天外。
長江穴岷峨，奔迫走吳會。
一朝金翅飛，萬丈鐵鎖碎。
列郡空崚嶒，故國餘叢薈。
升高望中原，極目了河岱。
大運有奔淪，興廢更百代。
客行秋風早，中路乏資貸。
歸尋舊簑笠，獨釣吾邦瀨。